b'\n_START_ARTICLE_\nLasse Lehtinen\n_START_PARAGRAPH_\nLasse Antero Lehtinen (s. 23. tammikuuta 1947 Kotka) on suomalainen poliitikko, toimittaja ja kirjailija. H\xc3\xa4n toimi SDP:n kansanedustajana (1972\xe2\x80\x931983), europarlamentaarikkona (2004\xe2\x80\x932009) ja Kuopion kaupunginvaltuutettuna 1969\xe2\x80\x931980._NEWLINE_Lehtinen on my\xc3\xb6s juontanut Haluatko miljon\xc3\xa4\xc3\xa4riksi? -televisio-ohjelmaa.\n_START_SECTION_\nKoulutus ja uran alkuvaiheet\n_START_PARAGRAPH_\nLehtisen is\xc3\xa4 Allan oli palop\xc3\xa4\xc3\xa4llikk\xc3\xb6 Kuopiossa, miss\xc3\xa4 Lehtinen k\xc3\xa4vi koulunsa vuosina 1957\xe2\x80\x931965. H\xc3\xa4n valmistui ylioppilaaksi Kuopion lyseosta 1965. Lehtinen jatkoi opintojaan Helsingiss\xc3\xa4 ja valmistui filosofian kandidaatiksi vuonna 1977. Lopputy\xc3\xb6ns\xc3\xa4 h\xc3\xa4n teki Tukholman yliopistolle._NEWLINE_Lehtinen v\xc3\xa4itteli filosofian tohtoriksi (poliittinen historia) vuonna 2002 Oulun yliopistossa. V\xc3\xa4it\xc3\xb6skirjan Aatosta jaloa ja alhaista mielt\xc3\xa4. SDP:n ja Urho Kekkosen suhteet 1944\xe2\x80\x931981 tieteellinen taso her\xc3\xa4tti tuoreeltaan keskustelua ja muun muassa dosentti Juhani Suomi oli sit\xc3\xa4 mielt\xc3\xa4, ettei teos t\xc3\xa4ytt\xc3\xa4nyt v\xc3\xa4it\xc3\xb6skirjan vaatimuksia. Lehtinen on jatkanut Suomen poliittisen historian parissa muun muassa Hannu Rautkallion kanssa kirjoitetulla, sotasyyllisyysoikeudenk\xc3\xa4ynti\xc3\xa4 k\xc3\xa4sittelev\xc3\xa4ll\xc3\xa4 teoksella Kansakunnan sijaisk\xc3\xa4rsij\xc3\xa4t (2005)._NEWLINE_Lehtinen ty\xc3\xb6skenteli Yhtyneiden Kuvalehtien Seura-lehden toimittajana 1966\xe2\x80\x931969 ja Yleisradion tv-uutisten toimittajana 1969\xe2\x80\x931972._NEWLINE_Lehtinen on ollut naimisissa varatuomari Eira Palinin kanssa vuodesta 1976.\n_START_SECTION_\nPolitiikka\n_START_PARAGRAPH_\nVuoden 1972 eduskuntavaaleissa Lehtinen valittiin kansanedustajaksi Kuopion l\xc3\xa4\xc3\xa4nin vaalipiirist\xc3\xa4. H\xc3\xa4n toimi kansanedustajana kolme kautta vuoteen 1983. Puolueensa oikean laidan kulkijana Lehtinen ei ollut koskaan puheenjohtaja Kalevi Sorsan suosiossa, joten ministerinpaikat ja muut korkeat poliittiset teht\xc3\xa4v\xc3\xa4t kiersiv\xc3\xa4t h\xc3\xa4net. My\xc3\xb6hemmin Lehtinen oli yksi Martti Ahtisaaren \xe2\x80\x9dkeksij\xc3\xb6ist\xc3\xa4\xe2\x80\x9d, jotka ryhtyiv\xc3\xa4t ajamaan politiikan ulkopuolista valtiosihteeri Ahtisaarta SDP:n presidenttiehdokkaaksi vuoden 1994 vaaleihin. Puolueen esivaalissa Ahtisaari l\xc3\xb6i Kalevi Sorsan ja nousi lopulta presidentiksi._NEWLINE_Vuonna 2004 Lehtinen valittiin Euroopan parlamenttiin SDP:n edustajana 47\xc2\xa0186 \xc3\xa4\xc3\xa4nell\xc3\xa4. H\xc3\xa4n toimi parlamentissa yhden kauden._NEWLINE_Kes\xc3\xa4ll\xc3\xa4 2011 Lehtinen ilmoitti tavoittelevansa SDP:n presidenttiehdokkuutta vuoden 2012 presidentinvaaleissa. H\xc3\xa4n kuitenkin vet\xc3\xa4ytyi ehdokkuuden tavoittelusta Paavo Lipposen ilmoittauduttua mukaan kisaan saman vuoden elokuussa.\n_START_SECTION_\nMuut teht\xc3\xa4v\xc3\xa4t\n_START_PARAGRAPH_\nKansanedustajakausiensa j\xc3\xa4lkeen Lehtinen toimi lehdist\xc3\xb6neuvoksena ulkoministeri\xc3\xb6ss\xc3\xa4 1983\xe2\x80\x931990. H\xc3\xa4n ty\xc3\xb6skenteli Suomen Lontoon suurl\xc3\xa4hetyst\xc3\xb6ss\xc3\xa4 1985\xe2\x80\x931989 sek\xc3\xa4 ulkoministeri\xc3\xb6ss\xc3\xa4 l\xc3\xa4hetyst\xc3\xb6neuvoksena 1989\xe2\x80\x931990 ja Amerin sidosryhm\xc3\xa4johtajana 1990\xe2\x80\x931993._NEWLINE_Vuonna 2009 Lehtinen luopui Euroklubin puheenjohtajan teht\xc3\xa4vist\xc3\xa4 yhdistyksen 20-vuotisjuhlissa johdettuaan klubia sen perustamisesta l\xc3\xa4htien._NEWLINE_Marraskuussa 2010 Lehtinen nimettiin Suomen jalkapallon p\xc3\xa4\xc3\xa4sarjaa Veikkausliigaa hallinnoivan Jalkapalloliiga ry:n puheenjohtajaksi.\n_START_SECTION_\nToimittaja ja kirjailija\n_START_PARAGRAPH_\nLehtisen kirjallinen tuotanto k\xc3\xa4sitt\xc3\xa4\xc3\xa4 poliitikkojen muotokuvia, yhteiskunnallisia satiireja, asiaproosaa ja romaaneja. H\xc3\xa4n on kirjoittanut kolumneja muun muassa Ilta-Sanomiin. H\xc3\xa4n k\xc3\xa4sikirjoitti Hyv\xc3\xa4t herrat -tv-sarjaa yhdess\xc3\xa4 Aarno Laitisen kanssa._NEWLINE_Lehtisell\xc3\xa4 on Helsingiss\xc3\xa4 toimiva vuonna 1984 perustettu Firma Brutto Oy -yritys, joka tuottaa sanomalehti- ja aikakauslehtiartikkeleita, kirjoja, televisio- ja n\xc3\xa4ytelm\xc3\xa4k\xc3\xa4sikirjoituksia sek\xc3\xa4 ohjelmakokonaisuuksia. _NEWLINE_Vuodesta 1993 Lehtinen teki uraa itsen\xc3\xa4isen\xc3\xa4 TV-tuottajana ja juonsi viihdeohjelmaa Anteeksi kuinka? (1993\xe2\x80\x931996) ja tietokilpailua Haluatko miljon\xc3\xa4\xc3\xa4riksi? (1999\xe2\x80\x932005). _NEWLINE_Lehtinen kirjoitti libreton Ilmajoen musiikkijuhlilla kaudella 2013\xe2\x80\x932014 kantaesityksen\xc3\xa4 saaneeseen Urho Kekkosesta kertovaan oopperaan, jonka Uljas Pulkkis s\xc3\xa4velsi._NEWLINE_Huhtikuussa 2012 Helsingin johtava kihlakunnansyytt\xc3\xa4j\xc3\xa4 nosti Lehtist\xc3\xa4 vastaan syytteen t\xc3\xb6rke\xc3\xa4st\xc3\xa4 kunnianloukkauksesta liityen Onni suosii rohkeaa -romaaniin. Lehtinen v\xc3\xa4ltti oikeudenk\xc3\xa4ynnin pyyt\xc3\xa4m\xc3\xa4ll\xc3\xa4 anteeksi._NEWLINE_Elokuussa 2012 Erkki Aurej\xc3\xa4rvi ja 12 juristia tekiv\xc3\xa4t poliisille tutkintapyynn\xc3\xb6n Lehtisen tupakoinnin vaarattomuuteen liittyvist\xc3\xa4 v\xc3\xa4itteist\xc3\xa4. Perusteluna tutkintopyynn\xc3\xb6lle on, ett\xc3\xa4 Lehtinen olisi julkisesti valehdellut tupakan terveysvaaroista, pyrkinyt harhauttamaan kuluttajia ja viem\xc3\xa4\xc3\xa4n pohjan terveysviranomaisten varoituksilta. Tutkintapyynt\xc3\xb6 on tehty murhista ja murhanyrityksist\xc3\xa4. Poliisi ei k\xc3\xa4ynnist\xc3\xa4nyt tapauksesta tutkintaa. Lehtinen toimi Amer-yhtym\xc3\xa4 Oy:n Savumerkki-lehden toimittajana vuosina 1990\xe2\x80\x932002.'